SCI ปิดบวก 5% ลุ้นคว้างาน “เสาส่งไฟฟ้าแรงสูง” มูลค่า 500 ล้าน รู้ผลม.ค.นี้
SCI ปิดบวกต่อ 5% ลุ้นคว้างานโครงการ “เสาส่งไฟฟ้าแรงสูง กฟผ.” มูลค่า 500 ล้านบาท คาดรู้ผลภายใน ม.ค. 66  พร้อมตั้งเป้ารายได้ปีนี้โต 20% แตะ 1,800 ล้านบาท พร้อมรอลุ้นผลประมูลโรงไฟฟ้าลม 100 MW วันที่ 25 ม.ค.นี้
SCI ปิดบวกต่อ 5% ลุ้นคว้างานโครงการ “เสาส่งไฟฟ้าแรงสูง กฟผ.” มูลค่า 500 ล้านบาท คาดรู้ผลภายใน ม.ค. 66
16 ม.ค. 2566

ผู้สื่อข่าวรายงานว่า วันนี้ (16 ม.ค. 66) ราคาหุ้นบริษัท เอสซีไอ อีเลคตริค จำกัด (มหาชน) หรือ SCI ปิดตลาด อยู่ที่ระดับ 1.45 บาท บวก 0.07 บาท หรือ 5.07 % สูงสุดที่ระดับ 1.47 บาท ต่ำสุดที่ระดับ 1.42 บาท ด้วยมูลค่าซื้อขาย 9.53 ล้านบาท
 
นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า ขณะนี้บริษัทฯ อยู่ระหว่างรอการประกาศผลประมูลโครงการเสาส่งไฟฟ้าแรงสูงของการไฟฟ้าฝ่ายผลิตแห่งประเทศไทย หรือ กฟผ. เพิ่มอีกมูลค่ากว่า 500 ล้านบาท ซึ่งจะรู้ผลประมูลภายในเดือน ม.ค. 66
ทั้งนี้ หากบริษัทได้รับงานดังกล่าว จะทำให้ธุรกิจการผลิตและจำหน่ายเสาไฟฟ้าแรงสูง และเสาสื่อสารโทรคมนาคมฯ มีงานในมือรอส่งมอบ มูลค่ากว่า 1,600 ล้านบาท ซึ่งจะทยอยส่งมอบงานและรับรู้รายได้ภายในปี 66 ประมาณ 1,200 ล้านบาท และช่วงกลางปี 66 จะมีโครงการใหม่เปิดให้ประมูลอีก 2 โครงการ มูลค่ากว่า 1 พันล้านบาท ซึ่งจะรู้ผลประมูล ประมาณเดือนก.ค.-ส.ค.66
ด้านธุรกิจการผลิตและจำหน่ายตู้สวิตช์บอร์ด รางเดินสายไฟและอุปกรณ์รองรับ บริษัทตั้งเป้าปีนี้รับรู้รายได้ประมาณ 500 ล้านบาท ขณะที่ภาพรวมผลการดำเนินงานในปี 66 ตั้งเป้ารายได้รวม 1.7-1.8 พันล้านบาท หรือเติบโต 20% จากปี 65 ซึ่งถือเป็นการทำสถิติสูงสุดใหม่ (นิวไฮ)
ส่วนธุรกิจโรงไฟฟ้าพลังงานทดแทน หลังภาครัฐเปิดประมูลโครงการโรงไฟฟ้าพลังงานทดแทน 5 พันเมกะวัตต์ ในช่วงที่ผ่านมา SCI ได้ยื่นประมูลโครงการโรงไฟฟ้าพลังงานลมจำนวน 2 โครงการ ในจังหวัดอุบลราชธานี ขนาดกำลังการผลิตรวม 100 MW แบ่งเป็น โครงการละ 50 MW อายุสัญญา 25 ปี ซึ่งปัจจุบัน SCI ได้ผ่านคุณสมบัติรอบแรกไปแล้ว และจะมีการประกาศผู้ชนะการประมูลรอบ2 ในวันที่ 25 ม.ค.นี้